No se sabe si tota a provincia Tarraconense se sozmetió con rapideza (con la mencionada resistencia en Tarraco y talment en bell atras zonas), pero lo feito cierto ye que en l'anyo 506 escara se luitaba pa ocupar Tortosa. No se sabe si fue presa inicialment Tortosa y dimpués se rebeló con enchaquia de lo repartimiento de tierras, u por contra la resistencia de los hispano-romans fue desplazando-se enta o sud, buscando como defensa l'Ebro. Dirichiba la resistencia un hispano-román dito Pero, a qui li atorgan o títol de tiranus (tirán, ye dicir, qui se titula rei sin títol legal pa estar-ne), y esta titulación suchiere que Pero s'habría proclamau sobirán con enchaquia de la extinción de l'Imperio y antes de la entrada de los visigodos (y en tot caso habría succediu a un emperador u linia d'emperadors proclamaus en la Tarraconense dende ixa calendata), encara que no sabemos si se proclamó solo que en la redolada de Tortosa u las suyas pretensions abrazaban tota la provincia, estando la mencionada ciudat lo suyo zaguer bastión. Pero fue venciu y muerto en l'anyo 506 y la ciudat de Tortosa ocupada, con lo que los visigodos dominaban ya tota la Tarraconense.